To medlemmer af den nazistiske gruppe Nordfront er tiltalt for organiseret hærværk mod folk på grund af tro, hudfarve og seksualitet - herunder omfattende hærværk mod en jødisk gravplads i Randers. Amtsavisen har fået adgang til anklageskriftet, der vidner om et indædt had mod især jøder.

Annonce

Randers: På årsdagen for krystalnatten vågnede randrusianerne op til et uhyggeligt gensyn med anden verdenskrigs jødeforfølgelser. I løbet af natten mellem 9. og 10. november 2019 var der kastet maling på en bygning, der bærer en jødisk davidsstjerne, og på den jødiske del af Østre Kirkegård var 84 gravsten blevet overhældt med grøn maling, flere sten var blevet væltet, og en gul stjerne med teksten ”Jude” var blevet klistret på en gravsten. Tre dage efter blev to mænd anholdt og sigtet i sagen, og nu er der rejst tiltale mod dem begge. Det drejer sig om en 39-årig mand fra Hobro, som er ledende medlem af den nazistiske organisation Nordfront, samt en 27-årig mand fra Randers, der ligeledes er medlem af Nordfront. Mændene er ifølge Østjyllands Politi tiltalt for organiseret hærværk, krænkelse af gravfreden og for overtrædelse af straffelovens paragraf 266b, der handler om krænkelse af personer på grund af hudfarve, tro eller seksualitet.

Sagen drejer sig blandt andet om hærværk mod en jødisk gravplads i Randers, hvor 84 gravsten blev overhældt med maling. Foto: Bo Amstrup/Ritzau Scanpix

Annonce

En lang række tiltaler

Udover sagen fra Randers er begge mænd også tiltalt for en række andre lovovertrædelser af samme karakter. De står begge tiltalt for i juni sidste år at have overmalet en regnbuefarvet bænk på Stadion Allé i Aarhus, hvorefter de på siden nordfront.dk omtalte aktionen med en nedværdigende og forhånende tekst om homoseksuelle. I september stod den 39-årige sammen med tre andre mænd, ifølge tiltalen, tillige bag hærværk mod en bogcafé, som sælger litteratur om kommunismen. Mændene malede graffiti på caféen i Studsgade i Aarhus, og satte plakater og klistermærker op på stedet. I begge tilfælde opfordrede den 39-årige mand, ifølge anklageskriftet, de øvrige til kriminaliteten. Den 39-årige står ud over hærværksaktionerne også tiltalt for syv gange i løbet af 2018 at have udbredt racistisk materiale på et russisk socialt medie. Opslagene var billeder og tekster med nedværdigende indhold rettet mod jøder og personer med mørk hudfarve. - Der er tale om planlagte og særdeles grove angreb mod forskellige grupper af mennesker alene på grund af deres race, tro, hudfarve eller seksualitet. Politiet har gennem sin meget grundige efterforskning blandt andet fundet beskeder sendt via en krypteret kommunikationstjeneste. Det er én af grundene til, at vi mener, at der er beviser for, at der er tale om planlagte og koordinerede handlinger, og at kriminalitet har baggrund i andres etniske oprindelse, tro eller seksuelle orientering, siger anklager i sagen Cathrine Brunsgaard.

Annonce

Indædt had mod jøder

Selv om de tiltalte helt tydeligt har et had til minoritetsgrupper med anden hudfarve, tro eller seksualitet end dem selv, står det efter gennemgang af anklageskriftet klart, at det især er jøder, deres had er rettet mod. Noget, der stemmer overens med Nordfronts egen hjemmeside, hvor den tiltalte 39-årige blandt andet står bag et indlæg, hvor han skriver: ”Forestil dig, at døren til din bolig en aften bliver sparket ind, og ind i din stue bliver smidt en sæk med giftige skorpioner. Disse skorpioner repræsenterer de racefremmede indvandrere, og naturligvis vil man bekæmpe skorpionerne, men de er ikke forbryderen. Personen, som sparkede døren ind og kastede skorpionerne ind til dig, er forbryderen.” Efterfulgt af: ”De virkelige forbrydere hedder ikke Ali eller Hassan, de har navne med en mere jødisk klang.” Samme tone går igen i de syv tilfælde, hvor den 39-årige via en hemmelig bruger har delt voldsomt racistisk materiale på et russisk socialt medie. Her har han blandt andet delt et tegnet billede af en jøde, der bliver sprøjtet med den giftige gas ”Zyklon B”, hvor der på flasken er et hagekors og teksten: ”Middel mod jøder. Den mest effektive måde, som du kan holde dit hus og din race ren på! Godkendt af A.H.". Et andet groft eksempel fra anklageskriftet mod den 39-årige drejer sig om delingen af et billede med motiv af en soldat, der peger mod en karikatur af en jøde efterfulgt af teksten: ”Bliv aktivist og hjælp med at dræve parasitten” og ”Bliv aktivist i Den Nordiske Modstandsbevægelse (Nordfront, red.)”.

Annonce

På fri fod